**ŢĂRANUL**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La cinci dimineața țăranul se scoală

Și pleacă, cu sapa în mână,

Și nu știi de are sau n-are vreo boală

Când stă aplecat în țărână...

Iar fața-i brăzdată de griji și nevoi

Absoarbe pârjolul din soare -

El n-are concediu, precum avem noi,

Bronzați să venim de la mare...

De-l lași să-ți vorbească, îți spune din sat,

Cu suflet, și bune și rele,

Și cine-a murit, și cin' s-a-mbătat,

Durerea cu vin să și-o spele...

Deodată se scoală și pleacă la cal

Să-l bage în grajd, că e ploaie,

Și pare un lucru atât de banal

Căruța s-o-ncarce cu paie...

Și oasele-l dor, dar nu spune nimic,

Căci sufletu-i plânge mai tare

Când străinătatea-i trimite un plic

Cu doruri pe-o felicitare...

"Copiii când vin...? Mă uitară nepoții...?

Eu vinul, alese bucate

Gătate-am mereu, să se-nfrupte cu toții!

Ei... vin ei, vin ei când se poate..."

Și plânge cu lacrimi cât strugurii-n vie

Când vede familia la masă;

Cu toții mănâncă - nici unul nu știe

Ce ofuri, când pleacă, îi lasă...

"Rămâi iar cu bine, venim peste-o vreme!",

Îi spun toți cei dragi la plecare...

Țăranul iar plânge... Și-n colb rămân semne

De roți ce aduc depărtare...